Rakkomandazzjoni għal opinjoni tal-Kunsill skond it-tielet paragrafu ta’ l-Art. 9 tar- regolament tal-Kunsill (KE) Nru 1466/97 tas-7 ta’ Lulju 1997 Dwar il-programm aġġornat ta’ konverġenza tal-Litwanja, 2004-2007 /* SEK/2005/0232 finali */





Brussel 16.2.2005 SEG(2005) 232 finali Rakkomandazzjoni għal OPINJONI TAL-KUNSILL skond it-tielet paragrafu ta’ l-Art. 9 tar- Regolament tal-Kunsill (KE) Nru 1466/97 tas-7 ta’ Lulju 1997 Dwar il-programm aġġornat ta’ konverġenza tal-Litwanja, 2004-2007 (preżentata mill-Kummissjoni) MEMORANDUM TA’ SPJEGAZZJONI Ir-Regolament tal-Kunsill (KE) Nru 1466/97 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinazzjoni tal-politika ekonomika[1] jistipula li Stati Membri mhux parteċipi, jiġifieri, dawk li ma adottawx il-munita unika, għandhom jissottomettu programmi ta’ konverġenza lill-Kunsill u lill-Kummissjoni. Fuq il-bażi ta’ rakkomandazzjoni mill-Kummissjoni u wara li jikkonsulta lill-Kumitat Ekonomiku u Finanzjarju, il-Kunsill irid, wara li jeżamina l-programm, jagħti l-opinjoni tiegħu. Skond ir-Regolament, l-Istati Membri jridu jissottomettu aġġornamenti annwali tal-programmi ta’ konverġenza tagħhom, li jistgħu jkunu wkoll eżaminati mill-Kunsill skond dawn l-istess proċeduri. L-għaxar pajjiżi li daħlu fl-UE fl-1 ta’ Mejju, 2004 ma jipparteċipawx fil-munita unika. Huma ntrabtu li jissottomettu l-programmi ta’ konverġenza tagħhom sal-15 ta’ Mejju, 2004 u l-ewwel aġġornament tagħhom lejn tmiem l-2004. L-ewwel programm ta’ konverġenza tal-Litwanja, li jkopri l-perjodu 2004-2007, kien ippreżentat fl-14 ta’ Mejju 2004 u l-Kunsill għamel valutazzjoni tiegħu fil-5 ta’ Lulju, 2004. Il-Litwanja ppreżentat l-aġġornament tal-programm ta’ konvergenza fl-14 ta’ Jannar 2005. Is-servizzi tal-Kummissjoni għamlu evalwazzjoni teknika ta’ dan l-aġġornament, waqt li kkunsidraw ir-riżultati tas-servizzi tal-Kummissjoni dwar it-tbassir ekonomiku għall-Ħarifa 2004, u wara li kkunsidraw il-kodiċi tal-kondotta[2], il-metodoloġija komuni li qablu fuqha għall-istima tal-potenzjal tal-produzzjoni, ir-rakkomandazzjonijiet fil-linji ta' gwida ġenerali tal-politika ekonomika għall-perijodu 2003-2005 u l-prinċipji stipulati fil-Komunikazzjoni mill-Kummissjoni lill-Kunsill u lill-Parlament Ewropew tas-27 ta’ Novembru 2002 dwar it-tisħiħ tal-koorindazzjoni tal-politika baġitarja[3]. Din l-evalwazzjoni jistħoqqilha tiġi valutata kif ġej: - Ix-xenarju makroekonomiku jistenna li t-tkabbir reali tal-PGD jilħaq is-6.5% fl-2004 u fl-2005 u li jnaqqas is-saħħa tiegħu minn hemm ’il quddiem għal 6% fl-2007. Imqabbel mal-programm ta’ Mejju 2004, it-tkabbir kien rivedut ’l isfel għall-perijodu sħiħ tal-programm. It-tkabbir tal-produzzjoni fl-2004 huwa stmat li kien inqas milli mistenni mit-tbassir tas-servizzi tal-Kummissjoni għall-Ħarifa 2004. Ir-rati ta’ tkabbir imbassra għall-2005 u l-2006 huma kemmxejn ogħla mit-tbassir tas-servizzi tal-Kummissjoni għall-Ħarifa 2004. Għas-sena 2007, l-istima tal-programm ta’ tkabbir tal-produzzjoni potenzjali hija inqas mill-istima tas-servizzi tal-Kummissjoni. Fuq il-bażi ta’ l-informazzjoni kurrenti disponibbli , ix-xenarju fil-programm jista’ jkun ikkunsidrat bħala plawsibbli. - Tul il-perijodu sħiħ tal-programm, l-inflazzjoni tas-CPI ġiet riveduta ‘l fuq. Laħqet il-1.2% fl-2004 u mistennija li tkun 2.9% fl-2005, 2.5% fl-2006 u 2.9% fl-2007. Il-Litas Litwana daħlet fl-ERM II f’Ġunju 2004, b’obbligu unilaterali li żżomm is-sistema tal- currency board . Il-Litas ma ddevjatx mir-rata ċentrali vis-à-vis l-Euro. Ir-rati ta' interess fuq perjodu ta’ żmien medju fl-2004 qabdu t-triq tan-niżla; u varjaw f’medda ta’ 0.65 punti perċentwali ’il fuq mill-livell taż-żona ta’ l-Euro, inklużi perijodi sinifikanti ta’ meded inqas wiesgħin. Il-Litwanja bi ħsebha tkun lesta għad-dħul ta’ l-Euro fil-bidu ta’ l-2007. - L-oġġettiv ewlieni ta’ l-istrateġija fiskali fuq terminu ta’ żmien medju, kif definit fil-programm, huwa t-taqrib għal baġit ġenerali ta’ l-amministrazzjoni pubblika bbilanċjat mill-effetti ċikliċi. Il-programm ibassar defiċit ġenerali ta’ l-amministrazzjoni pubblika li jibqa’ fil-livell ta’ 2.5% tal-PGD fl-2005 iżda li għandu jonqos gradwalment minn hemm ’il quddiem, għal 1.5% fl-2007. Il-profil taż-żmien tad-defiċit primarju huwa simili ħafna; u jitjieb gradwalment minn 1.5% tal-PGD fl-2004 għal 0.5% fl-2007. Il-konsolidazzjoni hija ppjanata li tintlaħaq prinċipalment permezz ta’ żieda fid-dħul minn bażi baxxa u, mill-2005, ukoll permezz ta’ kontribuzzjonijiet min-naħa tan-nefqa. Id-dħul mistenni jiżdied minn 33% tal-PGD fl-2004 għal 34.5% fl-2007, primarjament imħabba trasferimenti ogħla finanzjarji milll-UE, l-introduzzjoni ta’ taxxi ġodda u infurzar aħjar tal-ġbir tat-taxxi. In-nefqa pubblika hija mbassra li tiżdied b’0.5% tal-PGD fuq l-istess perijodu, primarjament minħabba żieda sinifikanti fin-nefqa kapitali li għandha x’taqsam ma’ proġetti ta’ l-UE u nfiq “ieħor” li l-parti l-kbira tiegħu tikkorrispondi ma’ trasferimenti lill-baġit ta’ l-UE u l-ispejjeż tar-riforma tal-pensjonijiet[4]. It-tnaqqis fil-konsum, it-trasferimenti u l-ħlasijiet ta’ l-interessi jagħmlu tajjeb għal ftit minn dawn iż-żidiet. Programm sinifikanti ta’ investiment pubbliku, li jgħolli l-proporzjon ta’ l-investiment pubbliku minn 3.4% tal-PGD fl-2004 għal 5% fl-2007, qed jitwettaq u dan qed joħloq proporzjon ta’ investiment pubbliku medju fuq il-perjodu tal-programm ta’ madwar 4.6% tal-PGD. Meta mqabbel mal-programm ta’ Mejju 2004, id-defiċit għall-2004 huwa stmat li kien inqas min dak ippjanat, bis-saħħa ta’dħul akbar milli mistenni. Il-miri għall-2005-2007 nżammu, minkejja tnaqqis konsiderevoli tat-tkabbir tal-PGD. - Ir-riskji għall-proġettazzjonijiet baġitarji fil-programm jidhru li, b’mod ġenerali, huma bbilanċjati. Il-gvern wera li qiegħed fid-direzzjoni t-tajba biex jilħaq il-miri fiskali tiegħu fis-snin reċenti. L-ipotesijiet ġodda tat-tkabbir huma iktar kawti minn dawk mogħtija fil-programm ta’ Mejju u r-riskji makro-ekonomiċi ta’ tnaqqis jidhru iktar limitati. Ir-riskju ewlieni għall-proġettazzjonijiet fiskali joħroġ mill-inċertezza dwar l-applikazzjoni tal-miżuri ddettaljati mbassra fil-programm. B’mod partikulari, jista’ jkun diffiċli li tintlaħaq il-mira tad-dħul mit-taxxi għall-2005 jekk ma jiddaħħlux miżuri li jagħmlu tajjeb għat-tneħħija tat-taxxa fuq l-użu tat-triq. It-twettiq ta’ l-użu mbassar ta’ dħul aħjar minn dak ipproġettat u fondi mhux użati ta’ kofinanzjament għat-tnaqqis tad-defiċit sejjer ikun kruċjali sabiex jillimita l-infiq addizzjonali fl-aħħar tas-sena. Din kienet prattika baġitarja frekwenti, fil-passat, li ma ħallietx li jkun hemm konsolidazzjoni fiskali mgħaġġla. Riskji oħra joħorġu mill-ispiża relattivament inċerta tar-riforma tal-pensjonijiet, id-djun kontinġenti għolja mhux imħallsa, l-arretrati tal-baġit, id-djun relatati mat-tfaddil u l-obbligi ta’ l-għoti lura ta’ proprjetà u nfiq relatat ma’ l-għeluq ta’ l-impjant nukleari f’Ignalina. - Fid-dawl ta’ din il-valutazzjoni tar-riskji, il-pożizzjoni baġitarja fil-programm tista’ ma tipprovdix marġini ta’ sigurtà suffiċjenti kontra l-ksur ta’ 3% tal-limitu tad-defiċit tal-PGD b’varjazzjonijiet makroekonomiċi normali tul il-perijodu tal-programm, partikularment fl-2005, lanqas biex tilħaq pożizzjoni baġitarja li tkun waħda qrib il-bilanċ fuq terminu ta’ żmien medju. Bi sfond ta’ ekonomija b’saħħitha u defiċit għoli fil-kont kurrenti, il-miri tal-baġit ma jidhrux ambizzjużi, anki fid-dawl tat-trażżin ta’ riskji potenzjali ġejjin minn attivita’ ekonomika eċċessiva li twassal għall-inflazzjoni. - Il-programm jipproġetta żieda inizjali tal-proporzjoni tad-dejn mill-PGD fl-2004 ta’ 0.8 punti perċentwali, il-biċċa l-kbira minħabba ż-żieda tad-defiċit ta’ l-amministrazzjoni pubblika fl-istess sena. Il-proporzjon mistenni jonqos tul il-kumplament tal-perjodu tal-programm u jilħaq l-20.1% fl-2007. Il-gvern jippjana li jnaqqas l-istokk ta’ self iggarantit mill-gvern minn 2% tal-PGD għal 1.2% fuq terminu ta’ żmien medju. Mill-2003 ma ħarġux garanziji fuq self ġdid. - Il-programm jirrevedi r-riformi strutturali tal-gvern li jiffukaw fuq il-pensjoni u l-kura tas-saħħa, is-suq tax-xogħol, il-biedja u s-swieq tal-prodotti. Ir-riformi tal-pensjoni u tal-kura tas-saħħa mistennija jtejbu, fl-aħħarnett, l-effiċjenza tas-sistema u s-sostenibbilità tal-finanzi pubbliċi, imma għad hemm ftit inċertezza dwar l-ispejjeż fuq perjodu ta’ żmien medju. Hemm miżuri li qed ikunu proposti sabiex jintlaħaq bilanċ aħjar bejn it-taxxi fuq il-kapital u dawk fuq ix-xogħol (billi jitnaqqas il-piż tat-taxxa fuq ta’ l-aħħar), u biex jittejbu l-kontroll u l-effiċjenza tan-nefqa. - Il-Litwanja tidher li hi f’pożizzjoni relattivament favorevoli f’dak li għandu x’jaqsam mas-sostenibbiltà tal-finanzi pubbliċi fuq terminu ta’ żmien twil. L-ispejjeż baġitarji pproġettati ta’ popolazzjoni li qed tixjieħ huma element importanti tagħha. Il-proporzjon relattivament baxx tad-dejn, il-miżuri promulgati tar-riforma tal-pensjonijiet, inkluż l-introduzzjoni ta’ pilastri kkonsolidati se jikkontribwixxu biex jillimitaw l-impatt baġitarju ta’ popolazzjoni li qed tixjieħ. L-istrateġija deskritta fil-programm hija bbażata fuq defiċit baġitarju mrażżan fuq terminu ta’ żmien medju u l-impatt fit-tul tar-riforma tal-pensjoni. Madankollu, riskji li għandhom x’jaqsmu ma’ l-ispejjeż tar-riforma tal-pensjoni u d-djun kontinġenti mhux imħallsa għandhom ikunu ssorveljati. Barra minn hekk, il-miżuri ta’ riforma fil-qasam tal-kura tas-saħħa jistgħu iwasslu għal nefqa ogħla. Il-Litwanja għandha proporzjon relattivament baxx ta’ taxxi: il-periklu għas-sostenibbiltà li jeżisti fuq terminu ta’ żmien twil jista’ jiġi indirzzat billi dan jitgħolla. - Kollox ma’ kollox, il-politika ekonomika deskritta fl-aġġornament hija ġeneralment konsistenti mal-linji ta’ gwida għall-politika ekonomika speċifika għall-pajjiż fil-qasam tal-finanzi pubbliċi. Hemm miżuri għall-użu tad-dħul aħjar min dak ipproġettat u tat-tifdil f’allokazzjonijiet ta’ kofinanzjament bbaġittjat mill-UE għal tnaqqis fid-defiċit u għat-trażżin ta’ l-infiq żejjed. Il-miżuri mħabbra ma jinfirxux għat-tifdil fuq ħwejjeġ li m’għandhomx x’jaqsmu ma’ kofinanzjament mill-UE. Fid-dawl tal-valutazzjoni ta’ hawn fuq, jixraq li l-Litwanja: (i) tagħmel iktar progress lejn pożizzjoni baġitarja li tkun waħda qrib il-bilanċ, b’mod partikulari fid-dawl tad-defiċit tal-kont kurrenti u pressjonijiet tad-domanda domestika, li jiġu mit-tkabbir qawwi ta’ kreditu. (ii) twettaq il-baġit għall-2005 b’mod strett sabiex tnaqqas ir-riskju tal-ksur tal-valur ta' referenza ta' 3%, (iii) tuża d-dħul li jkun aħjar min dak ipproġettat, jew addizzjonali, u elementi ta’ nfiq mhux użati għat-tnaqqis tad-defiċit. Fuq il-bażi ta’ din il-valutazzjoni, il-Kummissjoni adottat ir-rakkomandazzjoni mehmuża għal Opinjoni tal-Kunsill dwar il-programm ta’ konverġenza aġġornat tal-Litwanja u qed tibgħatha lill-Kunsill. Rakkomandazzjoni għal OPINJONI TAL-KUNSILL skond it-tielet paragrafu ta’ l-Art. 9 tar- Regolament tal-Kunsill (KE) Nru 1466/97 tas-7 ta’ Lulju 1997 Dwar il-programm aġġornat ta’ konverġenza tal-Litwanja, 2004-2007 IL-KUNSILL TA’ L-UNJONI EWROPEA, Wara li kkunsidra it-Trattat li jwaqqaf il-Komunità Ewropea, Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinazzjoni tal-politika ekonomika[5], u b’mod partikulari l-Artikolu 9(3), Wara li kkunsidra r-rakkomandazzjoni tal-Kummissjoni, Wara li kkonsulta lill-Kumitat Ekonomiku u Finanzjarju, TA DIN L-OPINJONI: 1. Fit-[8 ta’ Marzu 2005] il-Kunsill eżamina l-programm aġġornat ta’ konverġenza tal-Litwanja, li jkopri l-perijodu 2004 sa l-2007. Il-programm josserva b’mod sħiħ il-ħtiġijiet tat-tagħrif tal-“kodiċi ta’ kondotta dwar il-kontenut u l-format tal-programmi ta’ stabbiltà u konverġenza” Xi tagħrif meħtieġ dwar ipotesijiet esterni m’huwiex disponibbli u xi tagħrif mhux obbligatorju lanqas m’hu mogħti, anki jekk dan ma jagħmilx l-evalwazzjoni tal-programm iktar diffiċli. Għalhekk, il-Litwanja hija mistiedna li tosserva l-ħtiġiet tal-kodiċi tal-kondotta. 2. Ix-xenarju makroekonomiku li fuqu huwa bbażat il-programm ibassar li r-rata medja ta’ tkabbir reali tal-PGD ser tonqos minn 6.5% fl-2004 għal 6.2% bħala medja fuq il-kumplament tal-perjodu tal-programm. Fuq il-bażi ta’ l-informazzjoni disponibbli bħalissa, dan ix-xenarju jidher li jirrifletti ipotesijiet plawsibbli ta’ tkabbir. Il-proġettazzjonijiet tal-programm għall-inflazzjoni jidhru wkoll realistiċi, anki jekk il-proġettazzjoni għall-2006 tidher baxxa. 3. L-oġġettiv ċentrali ta’ l-istrateġija fiskali fuq żmien medju definit fil-programm huwa li l-baġit ta’ l-amminstrazzjoni pubblika jitqarreb lejn il-bilanċ, skond l-effetti ċikliċi. Il-programm ibassar li d-defiċit ta’ l-amministrazzjoni pubblika se jibqa’ fil-livell ta’ 2.5% tal-PGD fl-2005 u se jonqos gradwalment minn hemm ’il quddiem għal 1.5% fl-2007. Id-defiċit primarju huwa mistenni li jitjieb marġinalment minn 1.5% tal-PGD fl-2004 għal 1.4% fl-2005, u li wara jonqos gradwalment għal 0.5% fl-2007. Il-konsolidazzjoni hija ppjanata li titwettaq permezz ta’ żieda fil-proporzjon tad-dħul minn bażi baxxa, ukoll bil-kontribuzzjoni tan-nefqa mill-2005. Id-dħul huwa mistenni li jikber minn 33% tal-PGD fl-2004 għal 34.5% fl-2007, wara li jilħaq l-ogħla livelli fl-2006. In-nefqa hija mbassra li inizjalment togħla minn 35.5% tal-PGD fl-2004 għal 36.9% fl-2005, u gradwalment tonqos għal 36% fl-2007. Qed jitwettaq programm sinifikanti ta’ investiment pubbliku li jgħolli l-investiment pubbliku minn 3.4% tal-PGD fl-2004 għal 5% fl-2007. Dan jirriżulta fi proporzjon medju ta’ investiment pubbliku tul il-perjodu tal-programm ta’ madwar 4.6% tal-PGD, kontra medja ta’ l-UE ta’ 2.4% tal-PGD fl-2004. Meta mqabbel mal-programm ta’ Mejju 2004, id-defiċit għall-2004 huwa stmat li kien inqas min dak ibbaġittjat. Il-miri għall-2005-2007 huma miżmuma, minkejja reviżjoni ’l isfel tat-tkabbir tal-PGD. 4. Ir-riskji għall-proġettazzjonijiet baġitarji fil-programm jidhru b’mod ġenerali bbilanċjati. Min-naħa l-waħda, il-gvern fis-snin riċenti għamel biċċa xogħol tajba meta beda jilħaq il-miri fiskali. L-ipotesijiet ġodda ta’ tkabbir huma kawti u r-riskji makroekonomiċi ta’ nżul ’l isfel jidhru limitati. Ir-riskju ewlieni għall-proġettazzjoni fiskali joħroġ mill-inċertezza dwar l-applikazzjoni tal-miżuri baġitarji mħabbra fil-programm. B’mod partikulari, jista’ jkun diffiċli li tintlaħaq il-mira tad-dħul mit-taxxa għall-2005 jekk ma jkunux introdotti miżuri li jagħmlu tajjeb għat-tneħħija tat-taxxa fuq l-użu tat-toroq. In-nuqqas ta’ twettiq ta’ miżuri li jrażżnu żidiet żejda fin-nefqa jistgħu jheddu l-miri baġitarji tul il-perijodu tal-programm. Riskji oħra jiġu minn spejjeż relattivament inċerti tar-riforma fil-pensjoni, id-djun għolja mhux imħallsa, l-arretrati tal-baġit, id-djun mhux imħallsa relatati mat-tfaddil u l-obbligi ta’ l-għoti lura ta’ proprjetà u infiq relatat ma’ l-għeluq ta’ l-impjant nukleari f’Ignalina. 5. Fid-dawl ta’ din il-valutazzjoni ta’ riskju, il-pożizzjoni baġitarja fil-programm ma tidhirx li tipprovdix marġini ta’ sigurtà suffiċjenti kontra l-ksur ta’ 3% tal-limitu tad-defiċit tal-PGD b’varjazzjonijiet makroekonomiċi normali tul il-perijodu tal-programm, partikularment fl-2005. Hija wkoll mhix biżżejjed biex tiżgura li l-oġġettiv ta’ pożizzjoni baġitarja qrib il-bilanċ fuq terminu ta’ żmien medju, tintlaħaq. 6. Il-proporzjon tad-dejn huwa stmat li laħaq l-20.1% tal-PGD fl-2004, ħafna inqas mis-60% tal-valur ta’ referenza fit-Trattat ta’ 60%. Il-programm jipproġetta li l-proporzjon tad-dejn se jibqa’ fl-istess livell ta’ l-2007, wara li jilħaq l-ogħla livell ta’ 20.9% fl-2005. 7. Il-Litwanja tidher li hi f’pożizzjoni relattivament favorevoli f’dak li għandu x’jaqsam ma’ sostenibbiltà fuq żmien twil tal-finanzi pubbliċi. L-ispejjeż baġitarji pproġettati ta’ popolazzjoni li qed tixjieħ hija element importanti tagħha. Il-proporzjon relattivament baxx tad-dejn, il-miżuri promulgati tar-riforma tal-pensjonijiet, inkluż l-introduzzjoni ta’ pilastri kkonsolidati se jikkontribwixxu biex jillimitaw l-impatt baġitarju ta’ popolazzjoni li qed tixjiħ. L-istrateġija deskritta fil-programm hija bbażata fuq defiċit baġitarju mrażżan fuq terminu ta’ żmien medju, u l-impatt fit-tul tar-riforma tal-pensjoni. Madankollu, riskji li għandhom x’jaqsmu ma’ l-ispejjeż tar-riforma tal-pensjoni għandhom jkunu ssorveljati. Iktar minn hekk, miżuri ta’ riforma fil-qasam tal-kura tas-saħħa jistgħu iwasslu għal infiq ogħla. Madankollu, il-Litwanja għandha proporzjon relattivament baxx ta’ taxxi: il-periklu li jeżisti li s-sostenibbiltà ma tintlaħaqx fuq terminu ta’ żmien medju jista’ jkun indirizzat billi dan il-proporzjon jogħla. 8. Kollox ma’ kollox, il-politika ekonomika deskritta fl-aġġornament hija ġeneralment konsistenti mal-linji ta’ gwida għall-politika ekonomika speċifika għall-pajjiż fil-qasam tal-finanzi pubbliċi. Hemm miżuri għall-użu tad-dħul aħjar min dak ipproġettat u tat-tifdil f’allokazzjonijiet ta’ kofinanzjament bbaġittjat mill-UE għal tnaqqis fid-defiċit u għat-trażżin ta’ l-infiq żejjed. Il-miżuri mħabbra ma jinfirxux għat-tifdil fuq ħwejjeġ li m’għandhomx x’jaqsmu ma’ kofinanzjament ta’ l-UE. *** Fid-dawl tal-valutazzjoni t’hawn fuq, il-Kunsill huwa ta’ l-opinjoni li l-Litwanja għandha: (i) tagħmel iktar progress lejn pożizzjoni baġitarja li tkun waħda qrib il-bilanċ, b’mod partikulari fid-dawl tad-defiċit tal-kont kurrenti u pressjonijiet tad-domanda domestika, li jiġu mit-tkabbir qawwi ta’ kreditu. (ii) twettaq il-baġit għall-2005 b’mod strett sabiex tnaqqas ir-riskju tal-ksur tal-valur ta' referenza ta' 3%, (iii) tuża d-dħul aħjar min dak ipproġettat, jew addizzjonali, u oġġetti ta’ nfiq mhux użati, għat-tnaqqis tad-defiċit. Paragun ta’ proġettazzjonijiet ewlenin makroekonomiċi u baġitarji 2004 | 2005 | 2006 | 2007 | PGD Reali (% bidla) | CP Jannar 2005 COM Ottubru 2004 CP Mejju 2004 | 6.5 7.1 7.0 | 6.5 6.4 7.3 | 6.2 5.9 6.6 | 6.0 n/a 6.3 | Inflazzjoni ta’ l-HICP¹ (%) | CP Jannar 2005 COM Ottubru 2004 CP Mejju 2004 | 1.2 1.2 0.9 | 2.9 2.9 2.0 | 2.5 2.8 2.1 | 2.9 n/a 2.5 | Bilanċ ta’ l-amministrazzjoni pubblika (% tal-PGD) | CP Jannar 2005 COM Ottubru 2004 CP Mejju 2004 | -2.5 -2.6 -2.7 | -2.5 -2.5 -2.5 | -1.8 -1.9 -1.8 | -1.5 n/a -1.5 | Bilanċ primarju (% tal-PGD) | CP Jannar 2005 COM Ottubru 2004 CP Mejju 2004 | -1.5 -1.4 -1.3 | -1.4 -1.4 -1.2 | -0.8 -0.9 -0.6 | -0.5 -0.5 -0.4 | Dejn gross tal-gvern (% tal-PGD) | CP Jannar 2005 COM Ottubru 2004 CP Mejju 2004 | 20.1 21.1 22.4 | 20.9 21.7 22.2 | 20.3 21.3 21.4 | 20.1 n/a 21.0 | Nota: 1 Inflazzjoni CPI għad-data tal-programm ta' konverġenza. Sorsi: Programm ta’ konverġenza (CP); It-tbassir ekonomiku tas-servizzi tal-Kummissjoni (COM). | [1] ĠU L 209, 2.8.1997. Id-dokumenti kollha li ssir referenza għalihom f’dan it-test jinstabu fuq din il-websajt: http://europa.eu.int/comm/economy_finance/about/activities/sgp/main_en.htm. [2] Opinjoni Riveduta tal-Kumitat Ekonomiku u Finanzjarju dwar il-kontenut u l-format tal-programmi ta’ stabbiltà u konverġenza, maqbula fil-Kunsill ECOFIN fl-10.7.2001. [3] KOM(2002) 668, 27.11.2002. [4] It-tieni pilastru ta’ sistema tal-pensjoni kien introdott fl-2004. L-impjegati li jipparteċipaw fit-tieni pilastru ma jagħtux kontribuzzjoni diretta lit-tieni pilastru. L-istat jiġbor il-kontribuzzjonijiet kollha mill-impjegati għall-ewwel u t-tieni pilastri u jittrasferixxi minn hemm ’il quddiem, għat-tieni pilastru, is-sehem korrispondenti (bħala trasferiment kapitali). Għalhekk, l-ispejjeż tar-riforma tal-pensjoni jirriflettu fil-qasam tan-nefqa fil-figuri pubbliċi tal-programm. [5] ĠU L 209, 2.8.1997. Id-dokumenti kollha li hemm referenza għalihom f’dan it-test jinstabu fuq din il-websajt: http://europa.eu.int/comm/economy_finance/about/activities/sgp/main_en.htm.